## Zakon o izmjenama i dopunama Zakona o ustrojstvu republičke uprave

### NN 61/1991 (19.11.1991.), Zakon o izmjenama i dopunama Zakona o ustrojstvu republičke uprave

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske donosim

## UKAZ

### o proglašenju Zakona o izmjenama i dopunama Zakona o ustrojstvu republičke uprave

Proglašavam Zakon o izmjenama i dopunama Zakona o ustrojstvu republičke
uprave, kojeg je Sabor Republike Hrvatske donio na sjednicama Vijeća općina
9. studenoga 1991. i Društveno-političkog vijeća 9. studenoga 1991. godine.

Klasa:011-01/91-01/162

Urbroj: 71-91-1

Zagreb, 14. studenoga 1991.

Predsjednik Republike Hrvatske

**dr. Franjo Tuđman, v.r.**

---

## ZAKON

### o izmjenama i dopunama Zakona o ustrojstvu republičke uprave

Članak 1.

U Zakonu o ustrojstvu republičke uprave ("Narodne novine",
br. 41/90, 59/90 i 53A/91), u članku 4a. riječ "zavodima i direkcijama",
zamjenjuje se riječima "zavodima, upravama i direkcijama".

Članak 2.

Članak 6. mijenja se i glasi:

"Ministarstvo financija obavlja upravne i stručne poslove koji
se odnose na sustav financiranja javnih potreba u Republici; proračun Republike
i fondove Republike; državni trezor; porezni sustav i poreznu politiku;
financijske odnose s inozemstvom; devizni sustav i kreditne odnose s inozemstvom;
carinski sustav, carinsku tarifu i mjere izvancarinske zaštite, bankarski
sustav i kreditno-monetarnu politiku; vrijednosne papire; sustav osiguranja
imovine i osoba; financijsko poslovanje i računovodstveni sustav pravnih
i fizičkih osoba; priređivanje igara na sreću i zabavnih igara; funkcioniranje
informacijskog poreznog i carinskog sustava; kontrolu namjenskog korištenja
sredstava proračuna Republike; nadzor i inspekcijske poslove što se odnose
na poreze, takse i druge javne prihode; nadzor nad priređivanjem igara
na sreću i zabavnih igara; deviznu kontrolu; obavljanje i drugih poslova
koji su mu stavljeni u nadležnost.

U sastavu Ministarstva financija je Uprava prihoda i Carincka uprava".

Članak 3.

U članku 7. riječi "radio-difuzije" brišu se, a iza riječi
"uvoz inozemnih javnih glasila i izvoz domaćih javnih glasila u inozemstvo",
dodaju se riječi "registracija inozemnih dopisništava, stalnih inozemnih
dopisnika i stalnih službenika inozemnih dopisništava; registracija inozemnih
informativnih ustanova, rukovoditelja i ostalog osoblja inozemnih informativnih
ustanova; nadzor nad radom inozemnih informativnih ustanova i predstavnika
inozemnih sredstava priopćvanja".

Članak 4.

Članak 12. mijenja se i glasi:

" Ministarstvo prometa i veza obavlja upravne i druge stručne poslove
koji se odnose na: unutarnji i međunarodni cestovni, željeznički i zračni
promet te promet na unutarnjim vodama; telekomunikacija Republike Hrvatske;
unutarnji i međunarodni poštanski i telekomunikacijski promet, međunarodnu
koordinaciju uporabe radio-frekvencija; dodjelu radio-frekvencija; izdavanja
dozvola za radio-stanice domaćim i stranim osobama; inspekcijske poslove;
unutarnjeg i međunarodnog cestovnog prometa i cesta, sigurnosti željezničkog
prometa, sigurnosti zračne plovidbe, sigurnosti plovidbe na unutarnjim
vodama, telekomunikacija Republike Hrvatske, unutarnjeg i međunarodnog
poštanskog i telekomunikacijskog prometa te kontrolu radio-frekvencijskog
spektra".

U sastav Ministarstva prometa i veza su kapetanije pristaništa i Uprava
kontrole letenja.

Uprava kontrole letenja ima svojstva pravne osobe.

Članak 5.

U članku 15. u stavku 2. iza riječi " te zaštite kulturne baštine",
dodaju se riječi "I autorskog prava".

Članak 6.

U članku 21. stavak 2. mijenja se i glasi:

"U sastavu Ministarstva zaštite okoliša, prostornog uređenja i
stambeno-komunalne djelatnosti je Uprava za geodetske i katastarske poslove,
Zavod za zaštitu okoliša, prirode i prirodne baštine i Zavod za prostorno
uređenje".

Članak 7.

Ministarstva i republičke upravne organizacije koji preuzimaju poslove
i zadatke saveznih organa i organizacija utvrđene ovim zakonom, kao i pojedinim
saveznim zakonima koji su preuzeti i primjenjuju se u Republici Hrvatskoj
kao republički zakoni, mogu preuzeti radnike koji su na dan stupanja na
snagu ovoga zakona zatečeni na obavljanju preuzetih poslova saveznih organa
i organizacija na teritoriju Republike Hrvatske.

Članak 8.

Primopredaju predmeta u postupku i arhive dovršenih predmeta saveznih
organa i organizacija, čija su ovlaštenja postala ovlaštenja ministarstva
i republičkih upravnih organizacija obavlja komisija koju imenuje nadležni
ministar odnosno rukovoditelj nadležne republičke upravne organizacije.

Primopredaja završenih predmeta izvršit će se zapisnički.

Nezavršeni predmeti uvest će se pod novim oznakama u odgovarajuće evidencije
ministarstva odnosno republičke upravne organizacije.

Primopredaja dovršenih predmeta u arhivi izvršit će se na temelju arhivske
knjige, koja se zaključuje s 8. listopadom 1991. godine.

Izvršenu primopredaju potvrđuju u arhivskoj knjizi rukovoditelj odnosno
druga ovlaštena osoba odgovarajuće unutarnje organizacione jedinice saveznog
organa čije je sjedište na području Republike Hrvatske, koji predaje i
članovi komisije, koja preuzima predmete.

Članak 9.

Ministarstva i republičke upravne organizacije koji su preuzeli ovlaštenja
saveznih organa na temelju odredaba zakona o preuzimanju pojedinih saveznih
zakona, koji se primjenjuju kao republički zakoni, dužni su uskladiti unutarnju
organizaciju s odredbama ovoga zakona u roku od 30 dana od dana njegovog
stupanja na snagu, ako posebnim zakonom nije drugačije određeno.

Članak 10.

U proračunu Republike Hrvatske, u skladu s izvršenim promjenama u ustrojstvu
republičke uprave, izvršit će se odgovarajuće izmjene u okviru sredstava
osiguranih za redovnu djelatnost republičkih organa koji su preuzeli ovlasti
saveznih organa.

Članak 11.

Ovlašćuje se Zakonodavno-pravna komisija Sabora Republike Hrvatske da
utvrdi i izda pročišćeni tekst Zakona o ustrojstvu Republičke uprave.

Članak 12.

Ovaj zakon stupa na snagu danom objave u "Narodnim novinama".

Klasa: 023-03/91-01/03

Zagreb, 9. studenoga 1991.

SABOR REPUBLIKE HRVATSKE

Predsjednik Sabora

**dr. Žarko Domljan**

. Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Vice Vukojević, v. r.**

Zakon, NN 61/1991-1608